​टी-20 मूलत: बल्लेबाज़ों का खेल होता है हालंकि इस बार भारतीय विकटों पर स्पिनरों का बोलबाला रहा है. इस मामले में चेन्नई आगे नजर आती है. टॉप 10 बल्लेबाज़ो में चेन्नई के तीन बल्लेबाज़ आते हैं. अंबाती रायडू (586), धोनी (446) और शैन वॉटसन (438). वैसे वॉटसन ने जिस तरह से प्रतियोगिता की शुरुआत की थी वैसी लय वह बाद में बरक़रार नहीं रख पाए और उनका प्रदर्शन बल्ले से कभी शोला तो कभी शबनम की तरह रहा है. चेन्नई की बल्लेबाज़ी रायडू और धोनी की इर्दगिर्द घूमती है हालंकि दीपक चाहर के रुप में उन्हें लीग स्टेज के आख़िरी दौर में एक अच्छा ऑलराउंडर मिल गया है. चेन्नई की सबसे बड़ी ताक़त है धोनी का कूलिंग इफ़ेक्ट यानी मैच की परिस्थिति चाहे जो हो, खिलाड़ी शांत और संयम भाव से उसका सामना करते हैं. इसे बेहिचक कैप्टन कूल का प्रभाव ही कहा जा सकता है. इसके अलावा चेन्नई ने जीत की लय पकड़ रखी है जिसका फ़ायदा उसे प्लेऑफ़ में मिल सकता है.